NARIADENIE KOMISIE (ES) č. 287/2008
z 28. marca 2008
o predĺžení obdobia platnosti uvedeného v článku 2c ods. 3 nariadenia (ES) č. 1702/2003
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1592/2002 z 15. júla 2002 (1) o spoločných pravidlách v oblasti civilného letectva a zriadení Európskej agentúry pre bezpečnosť letectva, najmä na jeho článok 5,
keďže:
(1)
Pre lietadlá, ktoré spadajú do rozsahu pôsobnosti článku 2c nariadenia Komisie (ES) č. 1702/2003 (2) a spĺňajú konkrétne špecifikácie letovej spôsobilosti stanovené v tomto článku, členské štáty vydajú obmedzené osvedčenia o letovej spôsobilosti, ktoré im umožňujú pokračovať do 28. marca 2008 v činnostiach, na ktoré mali oprávnenie pred 28. marcom 2007.
(2)
V článku 2c ods. 3 nariadenia (ES) č. 1702/2003 sa stanovuje, že Komisia môže predĺžiť obdobie platnosti uvedené v odseku 2 tohto článku maximálne o 18 mesiacov pod podmienkou, že Európska agentúra pre bezpečnosť letectva („agentúra“) do 28. marca 2008 začala proces osvedčovania pre príslušný typ lietadiel a určí, že takýto proces je možné ukončiť v rámci dodatočného obdobia platnosti.
(3)
V súlade s článkom 2c ods. 3 nariadenia (ES) č. 1702/2003 agentúra vydala 15. februára 2008 rozhodnutie o splnení podmienok predĺženia obdobia platnosti uvedeného v článku 2c ods. 2 nariadenia (ES) č. 1702/2003, týkajúcich sa určitých typov lietadiel. V ten istý deň oznámila svoje rozhodnutie Komisii.
(4)
Agentúra konkrétne vo svojom rozhodnutí uvádza, že dostala a akceptovala žiadosti o osvedčenie a/alebo potvrdenie typových osvedčení vydaných osvedčujúcimi orgánmi v bývalom Sovietskom zväze pre dve lietadlá, konkrétne pre lietadlo typu Antonov AN-26, čo agentúre umožňuje tiež posúdiť osvedčenie lietadla typu AN-26B, a pre helikoptéru typu Kamov-32A11BC, čo agentúre umožňuje tiež posúdiť osvedčenie helikoptéry typu Kamov-32A12.
(5)
V rozhodnutí agentúry sa ďalej uvádza, že proces osvedčovania týchto typov lietadiel môže byť ukončený do 28. septembra 2009.
(6)
Opatrenia ustanovené v tomto nariadení sú v súlade so stanoviskom výboru uvedeného v článku 54 ods. 3 nariadenia (ES) č. 1592/2002,
PRIJALA TOTO NARIADENIE:
Článok 1
Obdobie platnosti uvedené v článku 2c odseku 2 nariadenia (ES) č. 1702/2003 sa predlžuje do 28. septembra 2009 vo vzťahu k lietadlám typu Antonov AN-26 a AN-26B a helikoptéram typu Kamov-32A12 a Kamov-32A11BC.
Článok 2
Toto rozhodnutie nadobúda účinnosť deň po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. marca 2008